Get Him Back! (lagu Olivia Rodrigo)

"**Get Him Back!**" (digayakan dengan kesemuanya huruf kecil) ialah sebuah lagu oleh penyanyi-penulis lagu Amerika Syarikat Olivia Rodrigo daripada album studio keduanya, *[[Guts (album)|Guts]]* (2023). Rodrigo menulis lagu ini bersama penerbitnya, Dan Nigro. EMI Records mengeluarkannya sebagai single ketiga album tersebut pada 15 September 2023. Sebagai sebuah lagu rap rock, pop rap, pop-punk, dan pop rock, "Get Him Back!" meneroka keinginan Rodrigo untuk membalas dendam terhadap bekas kekasihnya sambil pada masa yang sama mahu berbaik semula dengannya; frasa judul tersebut menyampaikan maksud ini melalui makna bergandanya.

Kritikan muzik menyifatkan "Get Him Back!" sebagai antara lagu terbaik dalam *Guts*, memuji penulisan liriknya yang melucukan serta korusnya, selain turut mengulas tentang gaya nyanyian rap Rodrigo. Runut ini tersenarai dalam beberapa senarai akhir tahun bagi lagu-lagu terbaik 2023. Lagu ini mencapai kedudukan 10 teratas di Australia, Ireland, New Zealand, dan United Kingdom serta 20 teratas di Kanada, Greece, Norway, Singapura, dan Amerika Syarikat. Ia menerima pensijilan platinum berkembar di Australia dan Kanada serta pensijilan platinum di Brazil dan New Zealand.

Jack Begert mengarahkan video muzik untuk "Get Him Back!" yang dirakam sepenuhnya menggunakan iPhone 15 Pro Max. Ia memaparkan klon-klon Rodrigo sedang memusnahkan rumah bekas kekasihnya, sambil melemparkan pisau dan barangan rumah. Beliau mempersembahkan lagu ini dalam rancangan *[[Today (program TV Amerika)|The Today Show]]* dan di Anugerah Muzik Video MTV 2023; persembahan yang kedua menerima sambutan positif. Rodrigo menyertakan lagu ini sebagai lagu terakhir dalam senarai set siri jelajah konsert 2024–2025 miliknya, Guts World Tour, sebagai sebahagian daripada encore.

## Latar belakang dan pengeluaran

Album studio sulung Olivia Rodrigo, *[[Sour (album)|Sour]]*, telah dikeluarkan pada Mei 2021, selepas itu beliau berehat daripada penulisan lagu selama enam bulan. Beliau merangka album susulannya, *[[Guts (album)|Guts]]* (2023), pada usia 19 tahun, semasa sedang mengalami "banyak kekeliruan, kesilapan, kecanggungan & keresahan remaja yang biasa". Penerbit *Sour*, Dan Nigro, kembali untuk menerbitkan setiap runut dalam album ini. Mereka menulis lebih daripada 100 buah lagu dan menyertakan runut-runut yang lebih berorientasikan rock ke dalam album tersebut kerana lagu-lagu sedemikian mendapat reaksi yang lebih besar daripada penontonnya semasa persembahan langsung.

Dalam satu sesi studio untuk *Guts* di Electric Lady Studios, Nigro ingin mencipta sebuah lagu dengan hanya menggunakan dua kord selepas bapanya menyatakan bahawa lagu-lagu terbaik secara umumnya mempunyai tiga kord. Rodrigo dan Nigro menulis sebuah lagu yang tidak memuaskannya, sehingga membuatkan beliau meragui kebolehan menulis lagunya sendiri. Selepas berehat seketika, mereka akhirnya berjaya mencipta "Get Him Back!".

Lagu ini diilhamkan oleh paksaan yang dirasai oleh Rodrigo untuk memenuhi jangkaan orang ramai, yang menyebabkannya membuat keputusan yang meragukan dan keluar janji temu dengan orang yang tidak sepatutnya. Walaupun mereka menggunakan lebih daripada dua kord di dalamnya, Nigro percaya bahawa "kami gagal [...] Tetapi kami akhirnya menulis sesuatu yang kami sangat suka dengan tiga kord." Rodrigo menyatakan bahawa "Get Him Back!" sangat menyeronokkan untuk ditulis dan menjadi salah satu lagu kegemarannya. Beliau merasakan korusnya sangat mudah diingati (catchy) dan sesuai untuk dinyanyikan bersama oleh khalayak ramai.
 
Rodrigo mengumumkan tajuk album pada 26 Jun 2023, dan single utamanya, "Vampire", telah dikeluarkan empat hari kemudian. Pada 1 Ogos 2023, beliau mendedahkan senarai runut *Guts*, yang menampilkan "Get Him Back!" sebagai runut kelapan. Satu klip acah yang dikeluarkan bersama senarai runut tersebut memaparkan surat-surat yang dialamatkan ke "258 get him back drive". Lagu ini tersedia untuk muat turun digital dalam album tersebut yang dikeluarkan pada 8 September 2023. EMI Records menghantarnya untuk siaran radio di Itali tujuh hari kemudian, dan Geffen Records mempromosikannya ke stesen radio hit kontemporari di Amerika Syarikat. "Get Him Back!" telah dipaparkan dalam treler pertama untuk adaptasi filem 2024 daripada teater muzikal 2017 *[[Mean Girls (muzikal)|Mean Girls]]*, yang mengundang kritikan daripada pengulas yang percaya bahawa muzik asal lebih sesuai untuk digunakan. Lagu ini juga disertakan dalam permainan video *[[Fortnite Festival]]*.
 
## Muzik dan pengeluaran

"Get Him Back!" berdurasi 3 minit dan 31 saat. Nigro menerbitkan lagu ini dan menyediakan pengeluaran vokal, serta mengendalikan kejuruteraan bersama penerbit bersamanya, Alexander 23 dan Ian Kirkpatrick. Beliau bermain gitar akustik, gitar elektrik, perkusi, piano, bes, pensintesis, dan atur cara dram; Alexander 23 bermain dram, gitar slaid, bes, dan pensintesis; Kirkpatrick bermain pensintesis dan atur cara dram; manakala Sterling Laws bermain dram. Mitch McCarthy mengadun lagu ini di Amusement Studios di Los Angeles, tempat ia dirakam, dan Randy Merrill mengendalikan proses penguasaan.
 
"Get Him Back!" ialah sebuah lagu rap rock, pop rap, pop-punk, dan pop rock, dengan unsur pop rock lebih menonjol dalam korus. Lagu ini telah disamakan dengan muzik rock 1990-an dan 2000-an. Lagu ini mempunyai "dinamik senyap-kuat" menurut Arielle Gordon dari *[[Pitchfork (laman web)|Pitchfork]]*, kerana Rodrigo merap rangkap-rangkap dengan nada yang perlahan namun melaungkan korus dalam gaya yang penuh tenaga. Beliau menggunakan teknik *[[sprechgesang]]*, yang dibandingkan dengan muzik Wet Leg oleh Alexis Petridis daripada *[[The Guardian]]*. "Get Him Back!" mempunyai melodi tiga kord dan ritma yang berat serta *offbeat*. Dalam jambatan lagu yang dibisikkan, Rodrigo mengejek dengan vokal laungan dan iringan gitar yang tajam (jagged), yang melambangkan kemarahannya yang semakin meningkat; ini menurut pandangan Gordon "membawa kemuncak kegilaan korus terakhir lagu ini ke tahap yang luar biasa".
 
Vokal laungan yang diselaraskan dalam korus mengingatkan pengkritik kepada single 2012 Taylor Swift, "We Are Never Ever Getting Back Together", manakala melodinya menerima perbandingan dengan single 1999 Len, "Steal My Sunshine". Chris DeVille daripada *[[Stereogum]]* menyifatkan lagu ini sebagai "separuh 'So What'cha Want' dan separuh 'Steal My Sunshine'". Lisa Wright daripada *[[DIY (majalah)|DIY]]* membandingkan melodinya dengan album 2014 Charli XCX, *[[Sucker (album Charli XCX)|Sucker]]*, manakala Puja Patel daripada *Pitchfork* membandingkan kualiti "stadium stomp" lagu ini dengan lagu "Boom Clap" (2014) daripada album yang sama. Patel percaya "Get Him Back!" mengandungi elemen daripada beberapa lagu dan pemuzik—Bleachers "I Wanna Get Better" (2014), "We Are Never Ever Getting Back Together", Sleigh Bells, lagu Kreayshawn "Gucci Gucci" (2011), dan Beastie Boys. Pengkritik juga membandingkannya dengan lagu-lagu seperti "Loser" (1993) oleh Beck, "Pepper" (1996) oleh Butthole Surfers, "Fat Lip" (2001) oleh Sum 41, "Beverly Hills" (2005) oleh Weezer, serta muzik daripada Avril Lavigne.
 
## Interpretasi lirik
Lirik "Get Him Back!" meneroka keinginan Rodrigo untuk membalas dendam terhadap bekas kekasihnya sementara pada masa yang sama ingin berbaik semula dengannya; frasa tajuk lagu ini menyampaikan hal tersebut melalui maksud berganda. Rangkap lagu ini terdiri daripada butiran peribadi mengenai hubungan tersebut. Dalam rangkap pertama, beliau menyatakan hubungan itu bermula pada musim panas dan berakhir menjelang musim bunga. Rodrigo menyindir bekas kekasihnya, menyifatkannya sebagai seorang yang mementingkan diri (egotistical) dan pemarah, serta mendakwa lelaki itu berbohong tentang ketinggiannya yang kononnya enam kaki dua inci. Beliau mengingati kedua-dua pengalaman positif dan negatif yang mereka alami bersama: memanggilnya "sangat menyeronokkan" dan mengenang kembali parti serta percutian ke Perancis, sambil turut menyatakan tabiat lelaki itu yang sering menggoda rakan-rakannya.
 
Dalam korus, Rodrigo mengulangi lirik tajuk: "I wanna get him back", menyatakan keinginannya untuk membuatkan lelaki itu cemburu dan berasa sedih kerana merinduinya dalam baris-baris yang berselang-seli. Beliau mengaku menulis surat untuk lelaki itu tetapi tidak menghantarnya, serta merindui ciuman dan jenakanya dalam rangkap kedua. Rodrigo juga menyatakan bahawa beliau menulis mesej teks tetapi menahan diri daripada menghantarnya kerana ia akan mengecewakan rakan-rakannya, yang dipercayai oleh Jon Caramanica daripada *[[The New York Times]]* melambangkan bahawa hubungan dengan rakan-rakannya adalah "mangsa sebenar" yang didokumentasikan dalam lagu tersebut. Walaupun terdapat kelemahan pada bekas kekasihnya itu, beliau percaya bahawa "I am my father's daughter, so maybe I can fix him?", rujukan kepada bapanya yang merupakan seorang pakar terapi. Dalam jambatan lagu, Rodrigo menyanyi tentang pemikirannya yang bercelaru, mahu merosakkan kereta lelaki itu, menyakitinya secara emosi, dan kemudian menyembuhkan kesakitan yang beliau sebabkan pada masa yang sama. Dalam baris terakhirnya, Rodrigo menyatakan beliau mahu bertemu dengan ibu lelaki itu untuk memberitahu bahawa "anak lelakinya teruk", yang dianggap oleh Caramanica mungkin mempunyai maksud berganda. Lindsay Zoladz daripada *The New York Times* percaya tema "adakah-saya-sayang-mereka-atau-mahu-mereka-mati" yang bercanggah dalam "Get Him Back!" mengingatkan kepada muzik emo awal 2000-an daripada kumpulan seperti Saves the Day, Taking Back Sunday, dan kumpulan Nigro sendiri, As Tall As Lions.
 
## Penerimaan kritikal
"Get Him Back!" menerima ulasan positif daripada pengkritik muzik, yang menyifatkannya sebagai kemuncak dalam *Guts* dan salah satu lagu yang paling berpotensi menjadi hit komersial. Chris Willman daripada *[[Variety (majalah)|Variety]]* menganggap lagu ini antara yang paling berkarisma dalam album tersebut, manakala Jason Lipshutz daripada *[[Billboard (majalah)|Billboard]]* menganggapnya sebagai runut terbaik dan versi "kakak sulung" bagi lagu "Drivers License" (2021). Charles Lyons-Burt daripada *[[Slant Magazine]]* percaya intipati lagu yang bercelaru ini mendedahkan sikap atau emosi baharu setiap kali ia dimainkan.
 
Beberapa pengkritik percaya lirik "Get Him Back!" adalah bijak dan menunjukkan pertumbuhan Rodrigo sebagai penulis lagu. Wright berkata lagu itu mempamerkan "kebijaksanaan lirik yang nakal". Gordon dan Lyons-Burt berpendapat kekalutan dalam lagu itu mencerminkan perpisahan dalam kebanyakan hubungan, dan Lyons-Burt percaya ia merangkumi perkembangan formulanya. Pengulas menyifatkan "Get Him Back!" sebagai salah satu lagu Rodrigo yang lebih lucu, dan ada yang menggelar liriknya sebagai tidak matang (sesuai dengan usia), tajam, dan "lembut" (squishy). Jessie Atkinson daripada *[[GQ]]* memasukkan baris mengenai keinginan Rodrigo untuk bertemu ibu bekas kekasihnya dalam senarai lirik album yang paling menonjol dan "paling berani" (gutsiest).
Korus "Get Him Back!" juga menjadi subjek pujian; pengkritik menyifatkannya sebagai besar (massive), gemilang, memberangsangkan, dan memukau (brain-devouring). Cat Zhang daripada *Pitchfork* percaya bahawa korus tersebut layak diteriakkan di mana-mana sahaja, manakala Rachel Saywitz daripada *[[Paste (majalah)|Paste]]* berpendapat ia "menyampaikan maksudnya dengan jelas". "Get Him Back!" telah disenaraikan dalam senarai kritikal lagu-lagu terbaik tahun 2023 di tempat keempat oleh DeVille, nombor lima oleh *Pitchfork*, nombor tujuh oleh *[[Rolling Stone]]*, nombor sembilan oleh *Billboard*, nombor 41 oleh *Slant Magazine*, serta tersenarai tanpa kedudukan oleh *[[Billboard Philippines]]* dan *[[USA Today]]*. Rob Sheffield daripada *Rolling Stone* meletakkannya sebagai lagu ketiga terbaik Rodrigo pada September 2023; beliau membandingkan lirik tentang keinginan Rodrigo untuk bertemu ibu bekas kekasihnya dengan lirik penulisan Joni Mitchell dan memilih lirik kegemarannya: "I wanna key his car, I wanna make him lunch."

## Prestasi komersial
"Get Him Back!" memulakan debut dan memuncak di luar kedudukan sepuluh teratas dalam carta US ''Billboard'' Hot 100 dan Canadian Hot 100, kedua-duanya di nombor 11 bagi carta bertarikh 23 September 2023. Lagu ini telah menerima pensijilan platinum berkembar oleh Music Canada. Ia memasuki Carta Single UK di nombor tujuh dan menjadi single 10 teratas ketujuh buat Rodrigo. "Get Him Back!" menerima pensijilan platinum di United Kingdom daripada British Phonographic Industry, dan Official Charts Company mengisytiharkannya sebagai lagu ke-14 terbesarnya di negara itu pada Februari 2024.

Di Australia, "Get Him Back!" memulakan debut di nombor enam dan menjadi single 10 teratas ketujuh Rodrigo. Lagu ini diperakui platinum berkembar oleh Persatuan Industri Rakaman Australia (ARIA) kerana menjual 140,000 unit setara. Ia memasuki carta di nombor lima di New Zealand dan menjadi lagu 10 teratas kesembilannya. "Get Him Back!" menerima pensijilan platinum daripada Recorded Music NZ. Lagu ini menduduki tempat ketujuh dalam ''Billboard'' Global 200. Ia juga mencapai kedudukan 40 teratas di nombor 5 di Ireland, nombor 13 di Singapura, nombor 18 di Greece, nombor 19 di Norway, nombor 28 di Sweden, nombor 31 di Portugal, dan nombor 37 di Belanda. "Get Him Back!" menerima pensijilan platinum di Brazil dan emas di Mexico.

## Video muzik

Jack Begert mengarahkan video muzik untuk "Get Him Back!" sepenuhnya menggunakan iPhone 15 Pro Max di Los Angeles. Ini menyusuli video muzik "Brutal" Rodrigo pada 2021, yang difilemkan menggunakan iPad. Xiao Liu, pengarah fotografi, menghasilkan rakaman pantas video tersebut menggunakan crash zoom pada kamera Telefoto 5x peranti berkenaan. Ia dikeluarkan pada 12 September 2023, beberapa jam selepas Apple Inc. mengumumkan iPhone 15 Pro Max.

Dalam video tersebut, lapan versi Rodrigo yang serupa bergabung untuk memusnahkan rumah bekas kekasihnya. Semasa salah seorang daripada mereka membakar kek cawan, yang lain membaling pisau dan barangan rumah. Rodrigo kemudian berjalan di jalan yang sesak dengan trafik, di mana klon-klonnya memecahkan tingkap kereta dan menyanyi bersama. Daisy Carter daripada *DIY* percaya bahawa penglibatan klon-klon tersebut merangkumkan "mentaliti dwi" yang dinyatakan oleh tajuk lagu itu, manakala Abby Jones daripada *[[Consequence (penerbitan)|Consequence]]* berpendapat mereka "setiap satu mewakili salah satu suara yang bercanggah dalam kepala Rodrigo yang menyuruhnya mencalarkan [kereta bekasnya]". Savannah Salazar daripada *[[Vulture (laman web)|Vulture]]* percaya bahawa video itu mengatasi peranti tersebut untuk menjadi perkara paling mempesonakan yang didedahkan pada hari pelancarannya. Ia telah dicalonkan untuk Kesan Visual Terbaik di Anugerah Muzik Video MTV 2024.

## Persembahan langsung

Rodrigo mempersembahkan "Get Him Back!" secara langsung buat pertama kali di *[[Today (rancangan TV Amerika)|The Today Show]]* pada 8 September 2023. Empat hari kemudian, beliau memberikan persembahan "Vampire" dan "Get Him Back!" di Anugerah Muzik Video MTV 2023, yang mana arahan kreatifnya diilhamkan oleh video muzik lagu-lagu tersebut. Rodrigo bermula dengan menyanyikan lagu pertama dalam pakaian pemanas kaki putih paras lutut bersama bra sukan merah dan skirt. Selepas set hutan dimusnahkan oleh bunga api, beliau dikejarkan keluar dari pentas oleh seorang kakitangan sementara versi glitch lagu singlenya "Good 4 U" (2021) dimainkan. Kamera memfokuskan kepada Selena Gomez dan orang ramai yang kelihatan risau, tanpa menyedari bahawa ia adalah rekreasi video muzik "Vampire". Rodrigo kembali untuk mempersembahkan "Get Him Back!" di hadapan tirai, diiringi oleh penari-penari berambut coklat dalam pakaian merah jambu yang serupa bagi merujuk kepada klon dalam video muzik tersebut. Persembahan itu diterima baik oleh pengkritik seperti Devon Forward daripada *[[Parade (majalah)|Parade]]*, yang beranggapan Rodrigo telah memberikan segalanya, serta Angie Martoccio dan Tomás Mier daripada *Rolling Stone*, yang percaya ia menandakan ketibaan sebenar "Get Him Back!" ke pentas walaupun didahului oleh persembahan di *Today Show*. Stephen Daw daripada *Billboard* menyifatkannya sebagai sesuatu yang patut diingati, dan *The New York Times* mengisytiharkannya sebagai gimik (fake-out) yang paling tidak dapat dilupakan dalam senarai lima momen penting mereka dari rancangan tersebut.
Rodrigo mempersembahkan semula "Get Him Back!" bersama penyanyi latar di Live Lounge BBC Radio 1 pada 2 Oktober 2023. Beliau menyanyikan lagu tersebut di Ace Hotel Los Angeles tujuh hari kemudian, dalam sebuah konsert eksklusif untuk pemegang kad American Express. Pada 1 Disember 2023, Rodrigo membawakannya sekali lagi di Jingle Ball KIIS-FM. Pada 18 Disember, beliau memuat naik persembahan Vevo Live bagi "Get Him Back!", di mana beliau membuat persembahan bersama sebuah kugiran di dalam sebuah ruangan bawah tanah yang malap dan kasar di tengah-tengah poster gaya grungy serta paip-paip yang terdedah. Clayton Edwards daripada *[[American Songwriter]]* percaya pilihan estetik tersebut tidak menenggelamkan tenaga Rodrigo yang memukau. Lagu ini dimasukkan sebagai lagu terakhir dalam senarai set jelajah konsert Rodrigo 2024–2025, Guts World Tour, sebagai sebahagian daripada encore. Ia merupakan sebahagian daripada set lagu berorientasikan rock, bersama-sama "Brutal", "Obsessed" (2024), "All-American Bitch" (2023), dan "Good 4 U", yang mana menurut Selena Fragassi daripada *[[Chicago Sun-Times]]*, kesemuanya mengingatkan kembali kepada artis rock era 1990-an seperti Alanis Morissette dan Gwen Stefani. Semasa persembahan, beliau menyanyikan rangkap pertama menggunakan megafon, berpakaian seluar pendek bergemerlapan dan baju singkat yang memaparkan frasa seperti "and just like that", "Carrie Bradshaw AF", atau "Never Se(a)ttle". Rodrigo kemudian berjalan ke arah penonton sementara konfeti berbentuk bintang jatuh dari atas. Audrey Gibbs daripada *[[The Tennessean]]* percaya beliau menyanyi dengan lantang, menghentak kaki, dan melompat dengan tenaga yang hebat semasa encore, yang dimasukkannya dalam senarai momen terbaik persembahan tersebut. Rodrigo menutup set Lollapalooza Chile beliau dengan lagu "Get Him Back!" pada Mac 2025.

## Kredit dan kakitangan
Kredit diadaptasi daripada nota pelapik album *Guts*.
*Dan Nigro – penerbit, penulis lagu, jurutera, gitar akustik, gitar elektrik, perkusi, piano, penerbit vokal, bes, pensintesis, pengaturcaraan dram, vokal latar
*Olivia Rodrigo – vokal, vokal latar, penulis lagu
*Alexander 23 – pembantu penerbit, dram, jurutera, gitar slaid, bes, pensintesis, vokal latar
*Ian Kirkpatrick – pembantu penerbit, jurutera, pensintesis, pengaturcaraan dram
*Sterling Laws – dram
*Chappell Roan – vokal latar
*Randy Merrill – pengadunan utama
*Mitch McCarthy – pengadunan

## Carta

### Carta mingguan

### Carta akhir tahun

## Pensijilan

## Sejarah pelancaran

## Nota

## Rujukan